Hof ken vergoeding toe ná honde-aanval - Howe - Republikein
Friday, October 15th, 16:55:44
Hof ken vergoeding toe ná honde-aanval
Voorval bykans sewe jaar gelede op Keetmanshoop
Marc Springer – Die hoërhof het beslis 'n inwoner van Keetmanshoop moet skadevergoeding van N$50 000 aan 'n vrou betaal wat bykans sewe jaar gelede deur sy drie honde aangeval en beseer is.
Die klaer, me. Christina Kapuka, het oorspronklik N$287 000 van die verweerder, mnr. Gabriel Haufiku, geëis en gesê sy het aan "pyn, trauma, skok en emosionele nood" gely nadat sy honde haar op 29 Oktober 2014 omstreeks 21:00 in Tseiblaagte op Keetmanshoop aangeval het. Sy was op pad om by haar tannie te gaan kuier.
Die aanval het haar glo met ernstige skeurwonde en permanente letsels gelaat, asook mediese onkoste van sowat N$32 000 en 'n inkomsteverlies van N$6 000 aangesien sy as gevolg van die aanval vir 'n paar maande nie kon werk nie.
Kapuka het getuig sy het ernstige wonde opgedoen en sy moes vir 'n paar dae in die hospitaal behandel word. Volgens haar kan sy weens die beserings nog steeds nie lang afstande loop of vir lang tye staan nie. Sy het ook gesê die aanval het haar getraumatiseerd gelaat.
Haufiku het gesê ás dit inderdaad sy honde was wat Kapuka aangeval het, het sy hulle waarskynlik uitgelok.
Hy het getuig sy honde het volgens sy kennis nog nooit iemand aangeval nie, hulle was glad nie aggressief nie en hulle sou nie van sy beveiligde perseel kon ontsnap nie.
Kapuka het aan die hof gesê die heining om die verweerder se perseel het ten tyde van die aanval gedeeltelik op die grond gelê en die honde kon vrylik in en uit beweeg. Kapuka se tannie het getuig sy het gesien hoe die honde ná die aanval in Haufiku se tuin ingehardloop het.
Die tannie het verder getuig sy het voor dié aanval gesien hoe dieselfde drie honde ander mense aanval. Een van hulle was me. Thomas wat in die hof getuig het dat sy op 15 Junie 2014 aangeval is terwyl sy op pad kerk toe was en die honde haar klere uitmekaar geskeur het.
Regter Boas Usiku het Vrydag in sy uitspraak gesê "die eienaar van 'n hond wat 'n persoon aanval wat wettiglik op 'n plek was waar hy/sy beseer is en wat nie die aanval uitgelok het, óf deur nalatigheid bygedra het tot sy eie beserings nie, is as eienaar aanspreeklik en verplig om die gevolglike skade te betaal".
Usiku het op grond van getuienis bevind dit was wel Haufiku se honde wat die klaer aangeval het.
Die regter het tot die gevolgtrekking gekom daar is geen bewyse wat daarop dui dat Kapuka die honde uitgelok het nie en hulle het"in teenstelling met die aard van huisdiere" opgetree.
Hy het bevind die bedrag wat Kapuka eis is "buitensporig" en die vergoeding van N$50 000 was redelik onder die omstandighede.
Mnr. Marco Schurz het die klaer verteenwoordig, terwyl mnr. Kadhila Amoomo vir die verweerder opgetree het. – [email protected]